n_a
Language: Swahili | Genre: Exam

Wenyeji wa kitongoji cha Kibwareng wana umoja mithili ya siafu. Wao hushirikiana bega kwa bega wakati wa shida na wakati wa raha. Mmoja wao anapocheka, hucheka naye pamoja, anapolia pia hulia naye. Huo ndio undugu wa kufaana sio kufanana. Wanaaminiana na kudhaminiana kwa hali na mali. Wanaelewa fika maana ya methali kuwa kidole kimoja hakivunji chawa. Ole wako ikiwa utafika kijijini humo ukiwa na nia mbaya au azma ya kumhujumu mmoja wao. Hii itakuwa sawa na kutia kichwa chako kinywani mwa simba. 

Ulikuwa usiku wa manane, usiku tulivu na shwari wenye giza la kaniki. Ungepita pale kijijini, kile ungesikia tu ni misono na mikoromo ya waliokuwa wakifurahia lepe lao la usingizi baada ya kuchapa kazi mchana kutwa. Lau isingalikuwa hiyo miforoto, ungelidhani sehemu hiyo ni ganjo. 

Ni wakati kama huu ambao wale wanaopenda kuvuna wasipopanda hutekeleza yao. Ghafia bin vuu, kamsa zilizohanikiza hewani kutoka upande wa nyumba ya Mzee Magongo ziliwaalika wenyeji kwa kasi ya umeme. Kufumba na kufumbua, walikuwa wamezingira nyumba hiyo huku wamejihami kwa kila aina ya silaha ili kukabiliana na nduli barabara. Humo ndani genge la majambazi lilikuwa katika pilka pilka za kuvikusanya vyombo vya thamani vya mzee Magongo. Magongo na mkewe walikuwa wamelala twa. Jambazi moja liliwasimamia likiwa na sime mkononi. Wakaanza kuona kwamba kamba yao ya uhai inatishia kukatika. 

Punde tu majambazi walipotoka, walikutana ana kwa ana na kikosi cha wanajeshi. Vita vikali vikazuka baina ya wanajeshi na majambazi hao. Majambazi walizidiwa nguvu wakasalimu amri. Wale ambao hawakuwa na bahati walifumwa mishale na mikuki na hivyo kuenda jongomeo. Maiti hao walipelekwa hadi makafani. Waliotoroka walinaswa na kutiwa mbaroni. Ama kwa kweli, umoja ni nguvu utengano ni udhaifu.